פרו ניצחה 0:3 את צ'ילה ועלתה לגמר קופה אמריקה - וואלה! ספורט
מערכת וואלה! ספורט יום חמישי, 04 ביולי 2019, 06:05
יש לנו גמר: פרו ניצחה הלילה (בין רביעי לחמישי) 0:3 את היריבה הגדולה והאלופה המכהנת צ'ילה בחצי גמר קופה אמריקה, והעפילה לגמר בו תפגוש ביום ראשון במרקאנה את ברזיל. אדיסון פלורס (21), יושימאר יוטון (38) ופאולו גררו הוותיק (91) כבשו ללבנים-אדומים, שעלו לגמר לראשונה מאז 1975 וינסו להפתיע את המארחת בדרך לזכייה שלישית בטורניר. הם גם ישמחו לנקום בברזילאים על ההפסד הכואב 5:0 במפגש בשלב הבתים.
צ'ילה, שניצחה בשני הטורנירים האחרונים, הגיעה למשחק בפורטו אלגרה כפייבוריטית ברורה. למרות ששלטה בכדור ואיימה הרבה יותר על השער, היא נכנעה לחדות של הפרואנים שבעטו שלוש פעמים למסגרת ומצאו בכל פעם את הרשת. זה התחיל בדקה ה-21 עם אנדרה קאריו שמצא את אדיסון פלורס, והאיש שמכונה 'אוזניים' העלה את נבחרתו ליתרון מקרוב כדי לקבוע 0:1. קאריו המשיך ביכולת הטובה ובדקה ה-38 מצא מאגף ימין את יושימאר יוטון, שניצל ריפיון הגנתי כדי לבעוט לרשת את השני ולהוריד את פרו להפסקה ב-0:2 מבטיח.
הצ'יליאנים ניסו בכל כוחם לחזור למשחק, אבל בדקה ה-91 רנאטו טאפיה מצא בכדור חכם את פאולו גררו, שחלף בקלות על פני השוער גבריאל אריאס וגלגל פנימה את השלישי. צ'ילה עוד קיבלה פנדל בדקה ה-94, אבל אדוארדו וארגס ניסה להקפיץ עם בעיטה רעה למרכז השער ופדרו גאלסה קלט. זה נגמר עם 0:3 גדול לפרואנים, שישמחו לנקום בברזילאים בגמר אחרי ההפסד הכואב 5:0 בשלב הבתים.
מלחמת הכדורגל שלא הכרתם: על המפגש בין צ'ילה לפרו
הישג נהדר. שחקני נבחרת פרו חוגגים (צילום: רויטרס)
כבש ראשון. אדיסון פלורס (צילום: רויטרס)
שחקן נבחרת פרו אדיסון פלורס חוגג (צילום: רויטרס)
גמר ראשון מאז 1975. יושימאר יוטון (צילום: GettyImages)
שחקן נבחרת פרו יושימאר יוטון חוגג (צילום: GettyImages)
הכוכב הוותיק סגר עניין. פאולו גררו חוגג עם אנדי פולו (צילום: GettyImages)
החמצת פנדל רשלנית, הפסד עגום והדחה כואבת לאלופה צ'ילה. אדוארדו וארגס מאוכזב (צילום: רויטרס)
נבחרת נבחרת צ'ילה אדוארדו וארגס מאוכזב (צילום: רויטרס)
זה היה הערב שלהם. שחקני נבחרת פרו בטירוף (צילום: GettyImages)
שחקני נבחרת פרו חוגגים (צילום: GettyImages)